text: [{"text_idx": "#000000", "text": "La lluz de los escritorios nun tien entrada a la rede ele\u0301ctrica. (E. F.)"}, {"text_idx": "#000001", "text": "La sala d\u2019estudios de la biblioteca, ensin fecha d\u2019apertura"}, {"text_idx": "#000004", "text": "La nueva sala d\u2019estudios de la biblioteca de Lluanco enta\u0301 nun tien fecha d\u2019apertura por falta d\u2019enchufes. Los escritorios nun cuenten con entrada a la rede ele\u0301ctrica, colo que los usuarios nun podri\u0301en repasar apuntes con lluz artificial, nin conectar cualquier dispositivu electro\u0301nicu como ordenadores o tablets."}, {"text_idx": "#000005", "text": "El local, alluga\u0301u na primer planta del edificiu del parque Zapardel, iguo\u0301se a finales de 2013 cola idea d\u2019albergar a 40 estudiantes. El conceyal de Cultura, Jose\u0301 Mari\u0301a Ovies Alonso, xustificaba la obra porque \u00abla sala de exposiciones estaba pra\u0301cticamente inutilizada porque los artistas no queri\u0301an hacer muestras aqui\u0301. Preferi\u0301an sitios ma\u0301s ce\u0301ntricos\u00bb. Agora, nin lo uno nin lo otro. El sitiu sigue ensin usu."}, {"text_idx": "#000006", "text": "El problema de la falta d\u2019enchufes de\u0301bese, al paecer, a la situacio\u0301n econo\u0301mica del Ayuntamientu. La remodelacio\u0301n contemplaba la compra de moblame por valir d\u2019unos 12.000 euros, a los qu\u2019habri\u0301a que sumar el gastu de la instalacio\u0301n ele\u0301ctrica con tomes individuales y la implantacio\u0301n de zona wifi. Les meses nueves ya\u0301 llegaron al edificiu, pero paez que se quedaron ensin dineru pa completar l\u2019arreglu. \u00abEncargaron un presupuesto para comprar los materiales, que luego colocari\u0301an los trabajadores del Ayuntamiento. Al final dijeron que no podi\u0301an pagar los 1.000 euros que costaba\u00bb, comenta Manuel Artime Sua\u0301rez, delega\u0301u de prevencio\u0301n de la Unio\u0301n Xeneral de Trabayadores (UXT) nel Consistoriu."}, {"text_idx": "#000007", "text": "Lo qu\u2019en setiembre de 2013 vi\u0301ase como una reforma clave pa desconxestionar la biblioteca lluanquina, quedo\u0301 nuna obra a medies. La reparacio\u0301n d\u2019otres zones del edificiu de Zapardel tampoco sirvio\u0301 pa solucionar los problemes de goteres. Y ye que, segu\u0301n esti sindicatu, \u00abhay que reparar el tejado y tampoco tienen presupuesto\u00bb."}, {"text_idx": "#000008", "text": "Mientres tanto, los usuarios consulten llibros y estudien nunes habitaciones con humedanza. Tampoco acaben de llimpiar el verdi\u0301n de la rampla d\u2019entrada nin arreglan el ban\u0303u de minusva\u0301lidos, que lleva ma\u0301s d\u2019un an\u0303u estropia\u0301u."}]